Na temelju članka 5. Odluke o dodjeli financijskih potpora za programe i projekte udruga iz područja održive energetske politike te suzbijanja posljedica klimatskih promjena i prilagodbe tim promjenama (Službeni glasnik Grada Zagreba 19/11) gradonačelnik Grada Zagreba objavljuje

**JAVNI NATJEČAJ**

**ZA DODJELU FINANCIJSKIH POTPORA ZA SUFINANCIRANJE PROGRAMA/PROJEKATA UDRUGA IZ PODRUČJA ODRŽIVE ENERGETSKE POLITIKE TE SUZBIJANJA POSLJEDICA KLIMATSKIH PROMJENA I PRILAGODBE TIM PROMJENAMA ZA 2014.**

**1. PREDMET JAVNOG NATJEČAJA**

Predmet ovoga Javnog natječaja (u nastavku teksta: Natječaj) je prikupljanje pisanih prijedloga programa/projekata udruga **iz područja održive energetske politike te suzbijanja posljedica klimatskih promjena i prilagodbe tim promjenama** koji će se financirati iz proračuna Grada Zagreba u 2014.

**2. VRSTA I VISINA FINANCIJSKE POTPORE**

Financijske potpore za pojedini program/projekt odobravaju se u iznosu od **najmanje 10.000,00 kn do najviše 20.000,00 kn.**

**Područja održive energetske politike te suzbijanja posljedica klimatskih promjena i prilagodbe tim promjenama koja su od interesa za Grad Zagreb su:**

1. energetska učinkovitost i ušteda energije;

2. obnovljivi izvori energije;

3. energija i transport;

4. energija i klimatske promjene.

Za programe/projekte udruga iz drugih područja (ljudska prava, zdravstvo, socijalna zaštita, obrazovanje, kultura, šport i slično), a koji su manjim dijelom od utjecaja i na gore spomenuta područja, neće se dodijeliti financijska potpora temeljem ovog natječaja.

**3. UVJETI ZA PRIJAVU NA NATJEČAJ**

Uvjeti Natječaja za prijavu programa/projekta su:

1. udruga mora biti upisana u Registar udruga Republike Hrvatske i imati registrirano sjedište u Gradu Zagrebu najmanje jednu godinu prije dana objave Natječaja;
2. korisnici programa/projekta moraju biti građani Grada Zagreba;
3. udruga može na Natječaj prijaviti najviše tri (3) programa/projekta;
4. program ne smije biti redovni program rada udruge, program za financiranje članova udruge, program koji je usmjeren isključivo prema investicijskim ulaganjima, izgradnji ili adaptaciji kapitalnih objekata, kupnji opreme te zadovoljavanju temeljnih potreba poslovanja udruge;
5. provođenje programa/projekta ne smije trajati dulje od 12 mjeseci;
6. program/projekt mora biti besplatan za korisnike kojima je namijenjen;
7. da za program/projekt nisu u cijelosti već odobrena sredstva iz proračuna Europske unije, državnog proračuna ili proračuna Grada Zagreba;
8. udruga mora imati osigurane ljudske i materijalne resurse za provedbu programa/projekta;
9. da odgovorna osoba udruge nije kažnjavana u kaznenom postupku;
10. udruga mora voditi transparentno financijsko poslovanje;
11. da udruga nema dospjelu nepodmirenu obvezu prema državnom proračunu i

 proračunu Grada Zagreba, osim ako joj je sukladno posebnim propisima

 odobrena odgoda plaćanja navedenih obveza, pod uvjetom da se pridržava

 rokova plaćanja;

1. prijava na Natječaj mora sadržavati sve podatke i dokumentaciju određenu

 Natječajem.

Udruge čija se djelatnost financira po posebnim propisima ne mogu ostvariti financijsku potporu iz proračuna Grada Zagreba.

**4. SADRŽAJ PRIJAVE NA NATJEČAJ**

**4.1. Obavezni dio prijave su:**

1. ispunjen, potpisan i ovjeren Obrazac za prijavu programa/projekta (Prilog 1);
2. ispunjen, potpisan i ovjeren Obrazac proračuna programa/projekta (Prilog 2);
3. izvadak iz Registra udruga Republike Hrvatske u izvorniku ili preslici;

4. dokaz o solventnosti udruge (BON2, SOL2) u izvorniku ili u ovjerenoj preslici ne stariji od 30 dana od dana objave Natječaja;

 5. preslike financijskih izvještaja za 2012. za udruge:

 a) obveznike dvojnog knjigovodstva- presliku godišnjeg financijskog izvještaja za

 2012. s potvrdom o prijemu Državnog ureda za reviziju ili FINA-e, u propisanom

 obliku i to:

 - Izvještaj o prihodima i rashodima na Obrascu PR-RAS-NPF

 - Bilancu na Obrascu BIL-NPF i

 - Bilješke;

b) obveznike jednostavnog knjigovodstva - Odluku o nesastavljanju financijskih

 izvještaja usvojenu od upravljačkog tijela udruge u izvorniku ili preslici te presliku

 Knjige prihoda i rashoda za 2012.;

1. ovjerena i potpisana Izjava o financiranju programa/projekta udruge iz sredstava proračuna Europske unije, državnog proračuna ili gradskog proračuna u godini za koju se program/projekt prijavljuje (Prilog 3);
2. ovjerena i potpisana Izjava o partnerstvu ako se program/projekt provodi s partnerom (Prilog 4);
3. životopis voditelja programa/projekta s naznačenim datumom i potpisom;
4. uvjerenje o nekažnjavanju odgovorne osobe udruge, u izvorniku ili preslici, s tim da uvjerenje ne smije biti starije od 30 dana od dana objave Natječaja;
5. popis zaposlenih osoba u udruzi, njihovo zvanje, naziv radnog mjesta i sažetak opisa poslova;
6. potvrda nadležne porezne uprave o nepostojanju duga prema državnom proračunu u izvorniku ili preslici, ne starija od 30 dana od dana objave Natječaja;
7. potvrda trgovačkog društva Zagrebački holding d.o.o., o nepostojanju duga s osnova komunalnih usluga, zakupa i najma ne starija od 30 dana od dana objave Natječaja.

**4.2. Neobavezni dio prijave**

* Materijali o prezentaciji rada udruge - isječci iz novina, brošure, publikacije i slično (najviše pet stranica).

**4.3.** Zaprimljeni prijedlozi programa/projekata sa svom pratećom dokumentacijom neće se

vraćati.

**5. NAČIN PRIJAVE**

Prijava programa/projekta **mora sadržavati** **svu dokumentaciju** koja je navedena u točki 4.1. ovoga natječaja.

Udruge svoje programe/projekte moraju prijaviti na **propisanim obrascima,** ispunjenim na pisaćem stroju ili na računalu, prema na njima istaknutim uputama.

Udruga mora odgovoriti na **sva pitanja** iz obrazaca.

Obrasci i Naputak za dostavljanje prijave programa/projekta za financijsku potporu za projekte i programe udruga iz područja održive energetske politike te suzbijanja  posljedica klimatskih promjena i prilagodbe tim promjenama iz sredstava proračuna Grada Zagreba u 2014., mogu se dobiti:

* **na web stranici Grada Zagreb**a [www.zagreb.hr](http://www.zagreb.hr/)
* **u Gradskom uredu za energetiku, zaštitu okoliša i održivi razvoj, Dukljaninova 3/IV, Zagreb, soba 405/IV. kat, radnim danom u vremenu od 10 do 12 sati.**

Sva pitanja u vezi s Natječajem mogu se tijekom trajanja Natječaja poslati na e-mail: tihana.zadro@zagreb.hr, najkasnije 3 dana prije isteka roka za predaju prijava na Natječaj. Sva postavljena pitanja s pripadajućim odgovorima nalazit će se, tijekom natječajnog roka, na web stranici Grada Zagreba www.zagreb.hr.

**6. ROK I MJESTO PODNOŠENJA PRIJAVE**

* Rok za podnošenje prijava na Natječaj je 30 dana od dana objave Natječaja, zaključno s 15. studenog 2013.

Prijavu na Natječaj treba dostaviti u zatvorenoj omotnici, s naznakom **„NE OTVARAJ – ZA NATJEČAJ IZ PODRUČJA ODRŽIVE ENERGETSKE POLITIKE TE SUZBIJANJA POSLJEDICA KLIMATSKIH PROMJENA I PRILAGODBE TIM PROMJENAMA“**  na adresu:

**GRAD ZAGREB**

**GRADSKI URED ZA ENERGETIKU, ZAŠTITU OKOLIŠA I ODRŽIVI RAZVOJ**

**- za Povjerenstvo za odabir programa/projekta**

**iz područja održive energetske politike te suzbijanja posljedica klimatskih promjena i prilagodbe tim promjenama**

**10 000 Zagreb**

**Dukljaninova 3/IV**

* Prijave na Natječaj dostavljaju se poštom na navedenu adresu ili u pisarnicu gradske uprave na istoj adresi.

|  |
| --- |
| **7. PRIJAVE KOJE SE NEĆE RAZMATRATI** |

**Neće biti uzeta u razmatranje prijava na Natječaj koja:**

* je dostavljena nakon roka za podnošenje prijava;
* ne zadovoljava uvjete Natječaja iz točke 3. ovoga natječaja;
* je pisana rukom, poslana elektronskom poštom ili telefaxom;
* u Obrascu za prijavu programa/projekta ne sadrži odgovore na sva pitanja;
* u Obrascu proračuna programa/projekta ne sadrži sve tražene podatke.

Sve udruge koje se prijave na ovaj natječaj, a njihove prijave neće biti razmatrane iz navedenih razloga o tome će biti obaviještene pisanim putem.

**8. ODABIR I NAČIN PROCJENE PROGRAMA/PROJEKATA**

Postupak odobravanja financijske potpore provodi Povjerenstvo za odabir programa/projekata iz područja održive energetske politike te suzbijanja  posljedica klimatskih promjena i prilagodbe tim promjenama. Gradonačelnik Grada Zagreba odlučuje o dodjeli i visini financijske potpore na temelju izvješća Povjerenstva za odabir programa/projekata iz područja održive energetske politike te suzbijanja  posljedica klimatskih promjena i prilagodbe tim promjenama.

**Kriteriji za odabir programa/projekta su:**

* kvaliteta i sadržajna inovativnost prijavljenog programa/projekta;
* kvaliteta dosadašnjeg rada, uspjesi i iskustvo u provođenju programa/projekta udruge;
* neposredna društvena korist za lokalnu zajednicu te doprinos razvoju civilnog

društva;

* financijska, organizacijska i stručna sposobnost za provedbu programa/projekta;
* realan odnos troškova i očekivanih rezultata programa/projekta;
* visina udjela vlastitih sredstava i sredstava iz drugih izvora u provedbi prijavljenog programa/projekta;
* održivost programa/projekta;
* reference u provođenju programa/projekata Europske unije.

**Prednost u ostvarivanju financijske potpore** imaju udruge koje su prethodno uspješno realizirale programe/projekte Europske unije, odnosno koristile financijsku potporu iz proračuna Europske unije ili državnog proračuna iz područja održive energetske politike te suzbijanja posljedica klimatskih promjena i prilagodbe tim promjenama.

**9. ROK I NAČIN OBJAVE REZULTATA NATJEČAJA**

Gradonačelnik Grada Zagreba zaključkom odlučuje o odabiru programa/projekta i visini financijske potpore.

Rezultati Natječaja bit će objavljeni na web stranici Grada Zagreba [www.zagreb.hr](http://www.zagreb.hr) u roku od osam dana od dana donošenja odluke o dodjeli financijskih potpora i visini financijske potpore

|  |
| --- |
| **10. PRAVO PRIGOVORA** |

 Udruga koja je sudjelovala u Natječaju može podnijeti prigovor na zaključak o odabiru programa/projekta i visini financijske potpore samo zbog povrede postupka odobravanja financijske potpore.

 Prigovor se podnosi gradonačelniku, putem Gradskog ureda za energetiku, zaštitu okoliša i održivi razvoj, u roku osam dana od dana primitka zaključka o odabiru programa/projekata i visini financijske potpore.

 O prigovoru odlučuje gradonačelnik.

**11. POTPISIVANJE UGOVORA**

Udruge kojima se odobri financijska potpora sklapaju s Gradom Zagrebom ugovor o financijskoj potpori.

Ugovorom o financijskoj potpori uređuju se međusobna prava i obveze udruge i Grada Zagreba (dinamika, visina, rok i način isplate potpore, rok provedbe programa/projekta, način i dinamika izvješćivanja o provođenju programa/projekta i utrošku sredstava, obveze udruge u slučaju nenamjenskog trošenja potpore, obveza vraćanja neutrošenih sredstava i slično).

Obrazac proračuna programa/projekta priložen prijavi na Natječaj sastavni je dio ugovora o financijskoj potpori.

Financijska potpora u iznosu od 10.000,00 kuna isplaćuje se jednokratno, a financijska potpora u iznosu većem od 10.000,00 kuna isplaćuje se obročno, do kraja tekuće godine.

 Udruga je dužna dostavljati opisno i financijsko izvješće, dokaze i financijsku dokumentaciju o utrošenim sredstvima.

**12. OBAVIJEST O OBJAVI NATJEČAJA**

Predmet Natječaja, podatak o tome gdje se tekst Natječaja objavljuje i rok podnošenja prijava objavljeni su u Obavijesti o objavi javnih natječaja, u Večernjem listu zajedno s javnim natječajima koji se istodobno raspisuju i za druga područja za koja se dodjeljuju financijske potpore za programe/projekte udruga iz proračuna Grada Zagreba u 2014.

Ovaj natječaj je objavljen 16. listopada 2013. na web stranici Grada Zagreba [www.zagreb.hr](http://www.zagreb.hr) i na oglasnim pločama gradske uprave.